STADI 19
?Hu Ya Gudfala Slef We i Waes?
Smoltaem bifo we Jisas i ded, hem i storian wetem fo disaepol blong hem, Pita, Jemes, Jon, mo Andru. Jisas i stap tokbaot saen we bambae i soemaot long ol las dei se hem i stap. Nao hem i askem wan impoten kwestin, i se: “?Hu ya gudfala slef we i waes, we masta blong hem i putumap hem blong i lukaot long ol narafala man blong hem, blong i givim kakae long olgeta long stret taem blong hem?” (Matiu 24:3, 45, NW; Mak 13:3, 4) Jisas i no stap tokbaot prapa kakae. Hem i minim save blong God. Jisas we i “masta,” i stap mekem tingting blong ol disaepol blong hem i strong. Hem i stap talem se long taem blong en, bambae hem i putumap sam man, blong oli givim save blong God long ol man blong hem. ?Hu ya slef ya?
Wan smol grup blong ol man blong Jisas we tabu spirit i makemaot olgeta. “Slef ya,” hemia Hed Kampani blong ol Witnes blong Jehova. Hem i givimaot save blong Jehova, olsem kakae, long ol man blong Jehova. Yumi dipen long slef we i gudfala, blong i givim ‘kakae long yumi long stret taem blong hem.’—Luk 12:42.
Hem i lukaot long ol man blong God. (1 Timoti 3:15) Jisas i givim bigfala wok long slef ya, blong i lukaot long wok blong ol man blong Jehova long wol. Slef ya i lukaot long ol samting we ogenaesesen blong Jehova i gat, i lidim wok blong prij, mo i yusum ol kongregesen blong tijim yumi. “Gudfala slef we i waes” i wokem ol buk we yumi givimaot long wok blong prij, mo i mekem program blong ol miting mo asembli tu. Long rod ya, hem i givim kakae we yumi nidim long stret taem blong hem.
Slef ya i gudfala, from we i holemstrong long ol tok blong Baebol mo long wok blong talemaot gud nius. Mo taem hem i lukaot long samting blong Kraes long wol, hem i mekem long fasin we i waes. (Ol Wok 10:42) Jehova i stap blesem wok blong slef ya mo i stap mekem ol man blong hem oli kam plante moa. Hem i stap givim plante save tu blong mekem ol man blong hem oli strong.—Aesea 60:22; 65:13.
?Jisas i putumap hu blong i givim save we i olsem kakae, long ol disaepol blong hem?
?Wanem i soemaot se gudfala slef ya i waes?
tpi_Latn fon_Latn tpi_Latn tpi_Latn tpi_Latn tpi_Latn tpi_Latn tpi_Latn